3I/ATLAS

3I/ATLAS, pôvodne označená ako C/2025 N1 (ATLAS), je druhá objavená kométa a tretí objavený medzihviezdny objekt (angl. skratka "3I" konkrétne znamená "3rd interstellar"), ktorý nepochádza z našej slnečnej sústavy. Prelieta ňou po dráhe s excentricitou približne 6,14. 

Keď bola kométa objavená, vstupovala do vnútornej slnečnej sústavy vo vzdialenosti 4,5 AU (670 miliónov km) od Slnka. 3I/ATLAS sa nepriblíži k Zemi bližšie ako 1,8 AU (270 miliónov km), takže nepredstavuje žiadnu hrozbu.

3I/ATLAS je aktívna kométa pozostávajúca z pevného ľadového jadra a komy, čo je oblak plynu a ľadového prachu unikajúceho z jadra. Veľkosť jadra 3I/ATLAS nevieme určiť, pretože jeho svetlo nemožno oddeliť od svetla komy. Snímky z Hubblovho vesmírneho teleskopu naznačujú, že priemer jadra galaxie 3I/ATLAS je medzi 0,44 a 5,6 km.

Teleso skúmajú Vesmírny ďalekohľad Jamesa Webba, Hubblov vesmírny ďalekohľad a teleskop SPHEREx.

 Objav 
Kométu prvýkrát zaznamenal 1. júla 2025 teleskop systému ATLAS v Río Hurtado v Čile, ktorý sa zameriava najmä na skoré odhaľovanie menších objektov blízko Zeme. V čase svojho objavenia mala kométa zdanlivú hviezdnu veľkosť 18, takže ju bolo možné pozorovať iba pomocou výkonnejších teleskopov.

Na základe dodatočných meraní a analýzy starších snímok sa podarilo určiť, že teleso sa pohybuje po hyperbolickej dráhe s excentricitou 6,3, čo naznačuje, že do našej slnečnej sústavy prichádza z medzihviezdneho priestoru. V čase objavu sa pohybovalo rýchlosťou 61 km/s voči Slnku a nachádzalo sa 4,53 astronomických jednotiek (AU) od neho. Od Zeme ho vtedy delilo 3,52 AU, teda približne 527 miliónov kilometrov.

 Ďalšia dráha 
Kométa 3I/ATLAS sa pohybuje po hyperbolickej dráhe s extrémne vysokou excentricitou (e), ktorá bola neskôr upresnená na približne 6,1396 ±0,0008. To je oveľa vyššia hodnota ako u doteraz pozorovaných medzihviezdnych objektov – planétky 1I/ʻOumuamua (e = 1,2) a kométy 2I/Borisov (e = 3,4); kométa 3I/ATLAS je tretím známym telesom tohto druhu.

Najbližšie k Slnku sa bude nachádzať 29. októbra 2025 vo vzdialenosti približne 1,35 AU (~203 miliónov km). To je o niečo bližšie, než v akej vzdialenosti obieha Mars. Dráhu Zeme križovať nebude – najviac k nej priblížila 19. decembra 2025 na vzdialenosť 1,78 ± 0,07 AU (266 miliónov km).

 Referencie 

 Iné projekty 

 Externé odkazy 
 3I/ATLAS – aktuálna poloha na The Sky Live
 3I/ATLAS – aktuálna poloha na Heavens-Above




 Zdroj 

Kategória:Kométy
Kategória:Medzihviezdne objekty
Kategória:Astronomické objekty objavené v roku 2025